
BIROUL PERMANENT
AL

CAMEREI DEPUTAȚILOR


Vă înaintăm, alăturat, Raportul comun asupra proiectului de Lege privind suspendarea permisului auto, transmis Comisiei pentru industrii şi servicii, Comisiei pentru transporturi şi infrastructură, Comisiei pentru apărare, ordine publică și siguranță națională şi Comisiei juridice, de disciplină şi imunităţi, pentru examinare în fond, cu adresa nr. P.L.x. 379/2019 din data de 18 septembrie 2019.

În raport de obiectul și conținutul său, proiectul de Lege face parte din categoria legilor ordinare.


În conformitate cu prevederile art.75 din Constituția României, republicată, și ale art.91 alin. (9) pct.1 din Regulamentul Camerei Deputaților, republicat, Camera Deputaților este Cameră decizională.

PREȘEDINTE, 



PREȘEDINTE,
   IULIAN IANCU 


NICUȘOR HALICI
PREȘEDINTE, 



PREȘEDINTE,

ION MOCIOALCĂ


 MARIUS BODEA

R A P O R T   C O M U N 
asupra proiectului de Lege privind suspendarea permisului auto

În conformitate cu prevederile art. 94 din Regulamentul Camerei Deputaților, republicat, Comisia pentru industrii și servicii, Comisia pentru transporturi și infrastructură, Comisia pentru apărare, ordine publică și siguranță națională și Comisia juridică, de disciplină și imunități au fost sesizate, spre dezbatere în fond, cu proiectul de Lege privind suspendarea permisului auto, transmis cu adresa nr. P.L.x. 379/2019 din data de 18 septembrie 2019.


Consiliul Legislativ, cu avizul nr.309/17.04.2019, avizează negativ propunerea legislativă.


Guvernul României, prin adresa 771/27.05.2019, nu susține adoptarea inițiativei legislative.


Senatul, în calitate de primă Cameră sesizată, a adoptat proiectul de Lege  în sedinţa din 16 septembrie 2019, în condițiile art. 75 alin.(2) teza a III-a din Constituția României, republicată.


Consiliul Economic și social, prin adresa nr. 1362/26.03.2019, avizează nefavorabil actul normativ.


Proiectul de lege are ca obiect reglementarea posibilităţii conducătorului auto de a-şi alege perioada în care să execute sancţiunea suspendării provizorii a permisului auto în decursul a 365 de zile de la data săvârşirii faptei contravenţionale.


Comisia pentru drepturile omului, culte și problemele minorităților naționale, în ședința din data de 17 septembrie 2019, a avizat nefavorabil proiectul de Lege.
Comisia pentru apărare, ordine publică și siguranță națională a examinat proiectul de Lege în ședința din 08 octombrie 2019. La ședință au participat deputați conform listelor de prezență. În urma dezbaterilor, membrii comisiei au hotărât, cu majoritate de voturi, respingerea proiectului de Lege.


Comisia pentru transporturi și infrastructură a examinat proiectul de Lege în ședința din 10 decembrie 2019. La ședință au participat deputați conform listelor de prezență. În urma finalizării dezbaterilor, membrii comisiei au hotărât, cu majoritate de voturi, respingerea proiectului de Lege.


Comisia juridică, de disciplină și imunități a examinat proiectul de Lege în ședința din 10 decembrie 2019. La ședință au participat deputați conform listelor de prezență. În urma dezbaterilor, membrii comisiei au hotărât, cu majoritate de voturi, respingerea proiectului de Lege.


Comisia pentru industrii și servicii a examinat proiectul de Lege în ședința din 29 ianuarie 2020. În urma dezbaterilor și a opiniilor exprimate, membrii Comisiei pentru industrii și servicii au hotărât, cu majoritate de voturi, respingerea proiectului de Lege. La lucrările comisiei au fost prezenți 19 deputați din totalul de 22 membri ai comisiei.


La lucrările ședinței au fost prezenți în calitate de invitați domnul Brăcea Florentin, director și doamna Dragnea Maria, ofițer specialist din cadrul Ministerului Afacerilor Interne.


În urma dezbaterilor și a opiniilor exprimate, membrii celor patru comisii au hotărât, cu majoritate de voturi, să propună plenului Camerei Deputaților respingerea proiectului de Lege privind suspendarea permisului auto cu amendamente response prevăzute în anexa care face parte integrantă din prezentul raport, din următoarele considerente:

1. Reglementările care constituie cadrul normativ în materie, precum și dispozițiile privind suspendarea exercitării dreptului de a conduce sunt cuprinse în Ordonanța de urgență a Guvernului 195/2002 privind circulația pe drumurile publice.

2. Norma care se dorește a fi instituită este neclară și poate genera confuzii în aplicare. Propunerea legislativă nu face referire la mecanismul care ar trebui implementat, astfel încât conducătorul auto să execute perioada de suspendare a exercitării dreptului de a conduce.

3. În art. 1 se face referire la „suspendarea provizorie a permisului auto”, măsură care nu este reglementată de legislația rutieră în vigoare.

4. Inițiativei legislative îi lipsesc mențiuni cu privire la modalitatea în care conducătorul auto ar comunica efectiv alegerea acestei perioade de suspendare, persoana care ar trebui să urmărească alegerea unei perioade de suspendare de către conducătorul auto, precum și mențiuni cu privire la consecințele care decurg distr-o eventuală lipsă a perioadei în cauză. În acest sens învederăm jurisprudența CEDO potrivit căreia „legea ar trebui să îndeplinească anumite condiții calitative, printre acestea numărându-se previzibilitatea”.

4. Prin reglementarea alegerii perioadei de executare doar în cazul celor sancționați cu suspendarea exercitării dreptului de a conduce se pot crea premisele încălcării principiului egalității în fața legii prevăzt de art. 16 alin. (1) din Constituția României, republicată, având în vedere că în cazul celorlalte sancțiuni contravenționale subiecții nu beneficiază de aceleași posibilități de executare.

 
În raport cu obiectul și conținutul său, proiectul de Lege face parte din categoria legilor ordinare. 


Conform prevederilor art. 75 din Constituția României, republicată, și ale art. 91 alin. (9) pct. 1 din Regulamentul Camerei Deputaților, republicat, Camera Deputaților este Cameră decizională.

PREȘEDINTE, 



PREȘEDINTE,
IULIAN IANCU 


       NICUȘOR HALICI

PREȘEDINTE, 



PREȘEDINTE,

ION MOCIOALCĂ


 MARIUS BODEA

SECRETAR, 



SECRETAR,

      DUMITRU GHERMAN 
            AIDA-CRISTINA CĂRUCERU

SECRETAR, 



SECRETAR,

        DUMITRU LUPESCU 

       VASILE-CRISTIAN ACHIȚEI

Șef birou, Cristina Neicu,



 Consilier parlamentar, Roxana David,

Consilier parlamentar, Cătălin Chiper, 


Consilier parlamentar, Monica Gabriela Tudor

